அணிந்து பார்த்து வாங்கும் ஆடை

இணையத்தில் வாங்கும்போது ஓர் ஆடை நமக்கு எப்படி இருக்கும் என கற்பனை செய்வது கடினம். குறிப்பாக பண்டிகைக் காலங்களில் இந்த சிக்கல் அதிகம். இப்போது இந்தியாவில் உள்ள ஆடை விற்பனைத் தளங்கள் பலவும் பயனர்கள் தங்கள் புகைப்படத்தைப் பதிவேற்றி, கோடிக்கணக்கான ஆடைகளை மெய்நிகர் முறையில் முயன்று பார்க்கும் வசதியை அறிமுகப்படுத்துகின்றன.

கூகுள் நிறுவனமும் மெய்நிகர் ஆடை அணிந்து பார்க்க உதவும் (Virtual Apparel Try On) வசதியை இந்தியா, இங்கிலாந்தில் அறிமுகப்படுத்தியுள்ளது. இந்த அம்சம் மேல்சட்டை, காற்சட்டை, முழுநீள ஆடைகள், காலணிகள் முதலியவற்றை மெய்நிகர் முறையில் அணிந்து பார்க்க அனுமதிக்கிறது. பயனர் தங்கள் புகைப்படத்தைப் பதிவேற்றினால் போதும்.

தனிப்பயன் செயற்கை நுண்ணறிவுத் தொழில்நுட்பம்

இந்த வசதி கூகுளின் சிறப்பு செயற்கை நுண்ணறிவு மொழி மாதிரியால் இயக்கப்படுகிறது. இது மனித உடலமைப்பு, ஆடைகளின் நுணுக்கங்கள் ஆகியவற்றை புரிந்துகொள்ளும் திறன் கொண்டது. வெவ்வேறு துணிகள் வெவ்வேறு உடல் வடிவங்களில் எப்படி மடிகிறது, நீளுகிறது, தொங்குகிறது என அறியும். பயனரின் ஒரே புகைப்படத்தைக் கொடுத்தால் போதும். ஆடை பயனருக்கு எப்படி இருக்கும் என துல்லியமாக காட்டும். பட்டியல்களில் “try it on” படவுருவைத் தேடினால் போதும். புதிய அலங்காரங்களை முயன்று பார்க்கலாம், நண்பர்களுடன் பகிர்ந்துகொள்ளலாம். நேரில் சென்று அணிந்து பார்த்து வாங்கும் அனுபவத்தை உங்கள் திரைக்கே கொண்டுவரும் இந்த வசதி.

பயனர் அனுபவம்

இணையத்தில் பொருள் வாங்குவதை மேலும் தனிப்பட்டதாக மாற்றும் இந்த அம்சம், ஆடை வாங்குவதில் உள்ள தயக்கத்தை நீக்கும். வீட்டிலிருந்தே பல ஆடைகளை முயன்று பார்த்து, சரியானதை தேர்வு செய்யலாம். நேரம், பணம் இரண்டும் மிச்சம்.

இந்த வசதி தற்போது இந்தியா, இங்கிலாந்து நாடுகளில் கிடைக்கிறது. பண்டிகைக் காலத்தில் அறிமுகப்படுத்தப்பட்டுள்ள இந்த அம்சம், இணையத்தில் ஆடை வாங்கும் அனுபவத்தை புரட்சிகரமாக மாற்றும் என எதிர்பார்க்கப்படுகிறது.

கூகுள் வலைப்பதிவுக் கட்டுரை